Else Winther Andersen (V), 1999-12-03:
Nu får produktionsskolerne en selvstændig lov efter at have haft hus sammen med daghøjskolerne, og det synes Venstre er en fornuftig ting.
Målgruppen bliver i lovforslaget her yderligere præciseret, så produktionsskolernes stilling bliver tydeliggjort i forhold til placeringen mellem grunduddannelsen og en egentlig ungdomsuddannelse.
Det er væsentligt, at produktionsskolerne er brobyggere mellem grunduddannelsen og den videre uddannelse.
Her tænker jeg specielt på samarbejdet med erhvervsuddannelserne, EGU'erne, men også på et samarbejde ned mod folkeskolen, og jeg kunne måske nok have ønsket nogle flere ord med i bemærkningerne til lovforslaget om samarbejde også den vej. En produktionsskoleelev er jo typisk en elev, der skal styrkes både i det faglige og i den personlige udvikling.
Derfor skal der laves en plan for eleven, og den skal følges op.
Og så tror Venstre på, at vi kan hjælpe flere til at klare en faglig uddannelse.
Det er i hvert fald dybt beskæmmende at få oplyst, at vi har over 200.000 unge under 30 år, der ikke kan læse.
Derfor er det nødvendigt, at vi gør en stærk, målrettet indsats for den gruppe, så den ikke ender med at blive sociale klienter.
Men der er nogle ting, som Venstre godt vil forholde sig til.
Det fremgår også af nogle af de høringssvar, vi har fået.
Jeg vil godt spørge ministeren: Hvorfor er det lige 20 årselever, man er landet på?
Hvad med de tyndtbefolkede områder?
Hvad er baggrunden for det?
Selvfølgelig skal der være et fagligt miljø, men kunne der ikke også være det med færre elever?
Det synes jeg vi skulle prøve at dyrke i udvalget.
Etårsgrænsen er blevet blødt op.
Det er godt, men jeg vil godt sige, at Venstre er ikke tilhænger af, at det skal være fuldstændig frit at være der, så længe man vil.
Det er en af grundene til, at vi tidligere har stemt blankt til produktionsskoleloven.
Så et år er fint nok, ligesom den måde, det nu står på.
Men så har jeg noget, som jeg nok synes nærmer sig, jeg vil ikke tage ordet lovsjusk i min mund, men tanken kunne godt være der: Om 14 dage holder vi juleferie, så når vi i dag behandler dette her lovforslag, som skal træde i kraft den 1. januar 2000, synes jeg ikke, det er en ordentlig måde at behandle vores kommuner på.
Jeg føler, det er manglende respekt for det kommunale selvstyre, når vi laver en omfinansiering ved, at kommunerne nu skal betale for deres elever.
Jeg ved godt, at man så siger, at kommunerne bliver DUT'et for den her udgift, men vi ved også godt, at der bliver finansiering i det, og at de på et tidspunkt skal ud med pengene til at betale regningen med, når den kommer. Jeg vil også godt sætte et meget stort spørgsmålstegn ved, hvordan man har fundet frem til lige nøjagtig de beløb på 45.000 og 25.000 kr. til elever over og under 18 år. Hvordan har man fundet frem til det?
Jeg er dybt bekymret for, om ikke beløbet er så højt, at vi har en del kommuner, der vil sige: Det er fint nok; hvis det skal være så højt et beløb, vi skal betale for at have en produktionsskole i vores kommune, så lukker vi den simpelt hen!
Der er jo kun lidt ved, at vi laver et frit optag, hvis kommunen lukker skolen, og vi har jo set i KL's høringssvar, at man kan lave en aktivering betydelig billigere, men en aktivering tager jo ikke højde for det hele menneske.
Her synes jeg virkelig der er brug for en dialog med KL, og det er også en af de ting, der gør, at jeg anker noget over forslagets ikrafttrædelsestidspunkt.
Der er yderligere en ting: I andre sammenhænge hører vi altid, at vi skal afvente, at evalueringsrapporter kommer.
Nu har vi lige fået undervisningsministerens skrivelse om, at der kommer en evalueringsrapport her den 1. januar, hvoraf det bl.a. fremgår, at der er flere og flere produktionsskoleelever, der får en uddannelse, hvad jeg synes er godt, men hvorfor så ikke lige i denne her sammenhæng afvente den undersøgelse eller også få fremrykket svarene?
de positive elementer i lovforslaget kan vi støtte, men vi vil som sagt stille nogle spørgsmål i udvalget, også om, hvorfor ministeren lige nøjagtig ni gange har skrevet i lovforslaget, at det vil ministeren fastsætte nærmere regler om.
Det synes jeg er mere end rigeligt.